Reġa' sar l-aċċess fil-Bidnija bħala parti mill-kumpilazzjoni tal-evidenza fil-każ tal-qtil ta' Daphne Caruana Galizia. L-aċċess beda billi l-Ispettur Keith Arnaud ta ħarsa fiż-żona fejn splodiet il-karozza lura fis-16 ta' Ottubru, fejn wera diversi siti fiż-żona lill-Maġistrat Claire Stafrace Zammit. Preżenti għall-aċċess hemm għadd ta' Pulizija li huma armati, flimkien mat-tliet akkużati, l-avukati tagħhom u l-avukat Jason Azzopardi f'isem il-familja Caruana Galizia. Sa issa ġie deċiż li kien hemm biżżejjed evidenza sabiex it-tlett akkużati jitressqu l-Qorti bl-akkużi, iżda s'issa għadha ma tteħditx deċiżjoni dwar l-applikazzjoni għall-ħelsien mill-arrest. It-tlett irġiel huma George Degiorgio, Alfred Degiorgio u Vince Muscat fejn qed jiġu akkużati bil-qtil ta' Caruana Galizia – liema akkużi huma sostnew li mhumiex ħatja.